
לפניי תביעתם של התובעים לפיצוי בגין נזקים שלטענתם נגרמו להם כתוצאה מהצפת בית עסק לעיבוד בשר השייך להם. התביעה הוגשה נגד הרשות המקומית ונגד תאגיד המים והביוב האזורי בטענה כי הם אחראים לנזק שנגרם.

רקע ומסגרת הדיון

1. התובעים הם הבעלים של עסק לעיבוד ושיווק בשר המכונה "שווארמה הצפון" (להלן: בית העסק), שממוקם באזור התפר שבין צמד הכפרים בענה ודיר אלאסד. יצוין כי בכתבי הטענות ובמהלך הדיון נטענו טענות לגבי זהות הבעלים של בית העסק, אך לאור צירוף כל בעלי הדין האפשריים (ראו ההחלטה האחרונה מיום 14.5.2020) – טענה זו לא יכולה עוד לעמוד חוצץ בפני דיון לגופן של טענות. נתבעת 1, היא הרשות המקומית בענה (להלן: המועצה); ונתבעת 2 היא תאגיד שהוקם ופועל לפי חוק תאגידי מים וביוב, התשס"א-2001 (להלן: התאגיד) ומופקד על תשתית המים והביוב של מספר יישובים, ובכללם היישוב בענה. 

2. כנטען בכתב התביעה, בית העסק ממוקם בקצה מורד כביש פנימי בכפר בענה, באזור קו התפר בין היישובים בענה ודיר אלאסד. לטענת התובעים, בלילה שבין 1.12.2016 ל- 2.12.2016, התנקזו מי גשמים ממעלה כפר בענה אל מורד הכביש המוביל אל בית העסק, וסחפו איתם את שכבת הכורכר שעל פני כביש שמצוי בקרבת מקום, בנוסף לחצץ, חול ובוץ. כתוצאה מכך נוצר שיטפון בוצי שחדר לבית העסק והציפו עד לגובה של כחצי מטר מעל לרצפה (להלן: ההצפה או אירוע ההצפה). התובעים טוענים כי תקופה מסוימת לפני אירוע ההצפה, החלה המועצה לבצע עבודות פיתוח לצורך סלילת כביש שמצוי בקרבת בית העסק. עבודות הסלילה לא הושלמו והכביש נותר עם שכבת כורכר במקום כביש מרובד באספלט. התובעים טוענים כי ההצפה נגרמה בשל העובדה שמערכות הניקוז שבכביש נסתמו על ידי המים הבוציים. כמו כן נטען כי מי הגשמים התערבבו עם מי קולחין בשל סתימת מערכות הביוב שבסמוך לבית העסק. לטענת התובעים, עקב ההצפה ניזוק מלאי הבשר שהיה בבית העסק, ובעקבות כך הוצא צו להשמדתו על ידי משרד הבריאות, וכן נגרם נזק למערכות הקירור והחשמל בבית העסק. התובעים מעריכים את נזקיהם בסך כולל של 161,595 ₪.  

3. הנתבעות מציפות שלל טענות, אליהן אדרש בפירוט בהמשך פסק הדין. בתמצית, טענתה העיקרית של המועצה כי הנזק לא נגרם על ידי מי הגשמים, וגם אם נגרם נזק כלשהו – האחריות לנזק רובצת לפתחם של התובעים. התאגיד טוען כי ככל שאכן בית העסק ניזוק וייקבע שיש לפצות את התובעים, אין הוא האחראי לכך. לטענתו, הנזק נגרם כתוצאה ממי הגשמים ועקב כשלים של מערכת הניקוז בכביש, והואיל ואין הוא אחראי על מערכות אלו – האחריות לנזק מוטלת על המועצה. 

4. הצדדים הגישו תצהירי עדות ראשית והתיק נקבע לשמיעת ראיות. מטעם התובעים הוגש תצהירו של תובע 2 (סומן ת/2, יצוין כי בכותרת התצהיר נרשמו שמו ופרטיו של תובע 3, אך תוכן התצהיר מעיד כי המצהיר הוא תובע 2, שהוא מי שנחקר בבית המשפט וכך הצדדים התייחסו בפועל לדברים). כמו כן הגישו התובעים חוות דעת של שמאי מטעמם (סומנה ת/3). מטעם המועצה הוגש תצהירו של מהנדס המועצה, מר מרואן ג'רייס (סומן ת/6). מטעם התאגיד הוגש תצהירו של מר חסן עלי נציג התאגיד (סומן נ/6), תצהירו של מר סאלח מסרי, בעלים ונהג של ביובית (סומן נ/7), כמו כן הוגשה חוות דעת של מהנדס (סומנה נ/8). בעוד שעדי התובעים והמועצה נחקרו, הצדדים ויתור על חקירת המצהירים והמומחה מטעם התאגיד. לאחר שראיות הצדדים הונחו לפניי והצדדים סיכמו את טענותיהם, נסללה הדרך לחתום את ההליך בפסק דין.

דיון והכרעה

5. לאחר שראיות הצדדים הונחו לפניי ועיינתי בסיכומי טענותיהם, הגעתי למסקנה שיש לדחות את התביעה. נימוקיי יובאו להלן. סדר הדברים יהיה כלהלן: תחילה אבחן את עצם התרחשות אירוע ההצפה, לאחר מכן אדון באחריות התאגיד, ובהמשך – אדרש לטענות הנוגעות לאחריות המועצה. 



אירוע ההצפה

6. דומה שלא יכולה להיות מחלוקת על עצם התרחשות אירוע ההצפה במועד שנטען על ידי התובעים. הראיות שהונחו לפניי מלמדות כי בית העסק הוצף, ולהלן סקירה קצרה של הראיות לעניין עצם ההצפה: 

(-) תצהירו של מר סאלח מסרי שהוגש מטעם התאגיד (נ/7). העד הוא בעל ביובית ועוסק בשאיבה. העד הצהיר כי בתחילת חודש דצמבר 2016 הוזמן על ידי אחד התובעים לבצע שאיבה של מים שחדרו לבית העסק. הוא הגיע למקום והבחין שבית העסק הוצף במים מהולים בחול, אבנים וכורכר שנסחפו מהכביש כתוצאה ממי הגשמים. תצהירו של העד התקבל לאחר שהצדדים ויתרו על חקירתו. לחוות דעת מומחה התובעים צורפה חשבונית המס שהוצאה על ידי העד בגין פעולות השאיבה שנושאת תאריך 2.12.2016.

(-) תיעוד של ההצפה. לחוות דעת מומחה התובעים ולתצהיר תובע 2 צורפו תמונות שמתעדות את הצפת בית העסק (נספחים ב' וג' לתצהיר). התמונות שצולמו על ידי המומחה עצמו  סומנו ת/4 (ראו עמ' 19 ש' 15 – כל ההפניות לפרוטוקול אלא אם צוין אחרת) ותמונות שצולמו על ידי התובעים סומנו ת/3. התמונות מצביעות בבירור על כך שבית העסק מוצף במים.

	(-) מסמכים. לחוות דעת מומחה התובעים צורפה חשבונית מס בגין החלפת מדחס ותיקון קצרי החשמל (ת/3 עמ' 9). בנוסף, לחוות הדעת צורפה חשבונית מס בעבור הובלת הסחורה שהושמדה וכן צו השמדת מזון מטעם וטרינר (ת/3 עמ' 8). למסמך אחרון זה ולטענות הצדדים בנוגע אליו אתייחס בהמשך.

(-) עדות תובע 2. תובע 2 פירט בתצהירו כי בשעות הערב המאוחרות של יום 1.12.2016 החל לרדת גשם זלעפות שסחף כורכר וכי מי הגשמים חדרו לתוך בית העסק (ת/2 סעיפים 18-14). מלבד הכשלים האובייקייטיביים המובנים בעדות תובע 2, שמוליכים למסקנה כי קיים חוסר ראייתי, העד מסר תיאור מהימן לגבי עצם אירוע ההצפה. תובע 2 התגלה כעד לא מתוחכם ומסר את הדברים כהוויתם.

7. הראיות שהניחו התובעים לפני בית המשפט וחלק מן הראיות שהונחו על ידי הנתבעים, מוליכות למסקנה כי אכן בית העסק הוצף במועד שנטען על ידי התובעים – בלילה שבין 1.12.2016 ל 2.12.2016. עתה אעבור לדון באחריות הנתבעים לאירוע ההצפה, ואפתח בתביעה נגד התאגיד.


התביעה נגד התאגיד

8. חוק תאגידי מים וביוב, התשס"א-2001 (להלן: חוק תאגידי מים) היה סופו של תהליך מורכב לשינוי מבנה משק המים ותשתית הביוב בישראל. חוק תאגידי מים ערך שינוי מבני במשקי המים והביוב בישראל על ידי העברת משקים אלה לאחריותם של תאגידים פרטיים שפועלים תחת הרשויות המקומיות (בג"ץ 1195/10 מרכז השלטון המקומי נ' הרשות הממשלתית למים ולביוב (פורסם בנבו, 13.11.2014)). "בנוסף, נעשתה רפורמה בניהול משק המים והביוב הארצי בדרך של הקמת רשות ממשלתית למים ולביוב, בשמה המלא הרשות לשירותים ציבוריים (מים וביוב)... ובראשה מועצת הרשות הממשלתית למים וביוב..., אשר תרכז את הסמכויות הרגולטוריות והניהוליות בתחום אחריותה של הרשות" (שם).

9. חוק תאגידי מים קבע הוראות להקמת תאגיד מים וביוב (סעיפים 5-3 לחוק), וכן נקבעו בו התפקידים והחובות המוטלים על תאגידים אלה (ראו למשל סעיפים 23-22 לחוק). תאגידים אלו הם נפרדים מן הרשויות המקומיות ובעלי אישיות משפטית עצמאית ונפרדת שנועדו להעניק שירותי מים וביוב (דנ"מ 5519/15 יונס נ' מי הגליל תאגיד המים והביוב האזורי בע"מ, פסקה 21 (פורסם בנבו, 17.12.2019)).. כך, סע' 23(א)א קובע כי "לשם ביצוע הפעילות החיונית החברה תתכנן, תקים ותפתח את מערכות המים והביוב שבתחומה, תתפעלן, תנהלן ותחזיקן במצב תקין ובהתאם להוראות כל דין, ובכלל זה – [...] (4) תדאג לתפעול ולאחזקה תקינים של מערכות המים והביוב, תוך שמירה על איכות המים, מניעת זיהום מקורות המים, מניעת זיהום הים והנחלים ומניעת מפגעים בריאותיים וסביבתיים". התאגיד דכאן הוקם על פי חוק תאגידי מים והוא אמון על אספקת שירותי מים והולכת ביוב במספר יישובים, שאחד מהם הוא בענה.

10. כדי שניתן יהיה להכניס את התאגיד למעגל האחראים לנזק ההצפה, יש להצביע על קשר בין ההצפה לבין התחומים עליהם אמון התאגיד – כלומר תשתית המים שנועדה לספק מים (להבדיל ממערכות הניקוז) או מערכת הביוב. הראיות שהונחו לפניי מלמדות כי אין קשר בין ההצפה לבין מערכות אלו, ובפרט מערכת הביוב שטענות התובעים מתמקדות בה. 

11. לטענת התובעים, ההצפה נגרמה עקב סחף שהציף את העסק ופגע במערכת הניקוז כתוצאה מהמים "המלוכלכים והבוציים". הם טוענים עוד "שמהמים הציפו את בית העסק נדף ריח עז של מי קולחין, שככל הנראה התערבבו עם מי הגשמים עקב סתימת מערכות הניקוז והביוב שבסביבתו". 

12. בתצהירו של תובע 2 נראה כי הוא מייחס את ההצפה למי גשם שגרמו לסחף אשר הביא לסתימת פתחי בורות הניקוז, שלדבריו חדלו לפעול (אם כי לצד תיאור זה ניתן למצוא תיאורים נוספים ועל כך בהמשך). בתצהירו מספק תובע 2 שתי אינדיקציות שלשיטתו יכולות לבסס את הטענה כי למערכת הביוב חלק בהצפה: הראשונה, הטענה כי ריח של ביוב נדף לאחר ההצפה; והשנייה כי המים חדרו לא רק דרך פתח בית העסק אלא גם דרך פתחי הניקוז והביוב מרצפת בית העסק. עם כל החשיבות שיש לחוש הריח, לנוכח תיאור התובעים בדבר הצפת בית העסק במים ולכלכוך שהגיעו עד למקררים שבהם אוחסן הבשר; לנוכח הטענה למעורבות "מפריד שמן" בהצפה; ולאור התמונות שמתעדות את הזוהמה שנוצרה בעקבות ההצפה – קשה לסמוך על דברי תובע 2 כי הסירחון מקורו בביוב ולא בגורמים אחרים, למשל הזוהמה שנוצרה בעקבות ההצפה. אשר לאינדיקציה השנייה, בחקירתו של התובע 2 הוא אישר כי הטענה היא לסתימת בורות הניקוז. מכל מקום לא היה ביכולת התובע 2 להשיב אם אכן למערכת הביוב היה תפקיד בהצפה משום ש"אין הוא מבין בעניין הזה" (עמ' 17, ש' 35-28). התובע 2 לא ידע אפוא להצביע על כך שלמערכת הביוב תפקיד בהצפה.

13. בעקבות ההצפה הזמינו התובעים ביובית לשם ביצוע עבודות שאיבה. תצהיר מטעם מפעיל הביובית הוגש דווקא על ידי התאגיד. מהתצהיר עולה כי הוא עסק בשאיבה ממערכת הניקוז בלבד ולדבריו מה שהציף את בית העסק היו מי גשמים ואבנים שנסחפו ממעלה הכביש. העד ציין באופן מפורש כי הוא עסק רק במערכת הניקוז ואף ציין במפורש כי "לא הייתה כל הצפת ביוב"  ולא היו סימנים להצפה שמקורה בביוב (נ/7 סע' 3). נוסף לכך, בחשבונית שהוציא העד צוין "ניקיון (מילה לא ברורה) מי חול ומי גשמים 2 סתימות" (החשבונית צורפה לחוות דעת מומחה התובעים ת/3 עמ' 6). יצוין כי המומחה מטעם התובעים (שהוא שמאי שהתייחס אך לשאלת הנזק ולא לשאלת גרימתו) קיבל נתונים מהתובעים (עמ' 17, ש' 2) וכתב בחוות דעתו כי הביובית שהוזמנה עסקה "בניקוי מערכת הביוב הסמוכה" (עמ' 6 לחוות הדעת) אולם פרט זה לא מתיישב עם תצהירו של מפעיל הביובית ואף לא נטען בתצהירו של תובע 2.

14. לבסוף, המצהיר מטעם התאגיד, מר חסן עלי ציין בתצהירו, שהתקבל בהסכמת הצדדים שוויתרו על חקירתו הנגדית, כי בסמוך להצפה לא אירעה סתימה במערכת הביוב בסביבת הכביש, וגם לא בוצע כל תיקון במערכת הביוב (נ/6 סע' 3). העד הוסיף כי מערכת הביוב היא מערכת סגורה, וכי בוץ וחצץ מהכביש אינם יכולים לחדור לתוכה (נ/6 סע' 8). 

15. [bookmark: LastJudge]התובעים ביקשו לקרוא לימינם את סעיף 38 לפקודת הנזיקין [נוסח חדש] שלפיו: "בתובענה שהוגשה על נזק והוכח בה שהנזק נגרם על ידי דבר מסוכן, למעט אש או חיה, או על ידי שנמלט דבר העלול לגרום נזק בהימלטו, וכי הנתבע היה בעלו של הדבר או ממונה עליו או תופש הנכס שמתוכו נמלט הדבר – על הנתבע הראיה שלא היתה לגבי הדבר המסוכן או הנמלט התרשלות שיחוב עליה". אולם דומה כי אין בסעיף זה כדי לסייע בידי התובעים. סעיף זה, כשכניו – סעיפים 41-39 – עוסק במצבים של עמימות עובדתית (ע"א 9073/15 פלוני נ' "כלל" חברה לביטוח בע"מ (פורסם בנבו, 4.9.2017) (להלן: ע"א 9073/15); ראו גם: דנ"א 7336/17 ‏פלוני נ' כלל חברה לביטוח בע"מ (פורסם בנבו, 22.11.2017)); במאמר מוסגר יצוין כי קיימת דעה לפיה סעיף 38 לפקודת הנזיקין נושא משמעות מהותית נורמטיבית ונועד לקבוע סטנדרט אחריות מחמיר יותר כאשר מדובר בדברים מסוכנים). כפי שפורט לעיל, הראיות שמונחות לפניי מלמדות כי ההצפה איננה קשורה כלל למערכת הביוב ובהינתן כך, אין לפנינו מצב של עמימות. גם לו היה המדובר בעמימות, הרי אין המדובר בעמימות מובנית שהתובעים לא יכולים לגרום להבהרתה, למשל על ידי צירוף חוות דעת מקצועית לגבי המנגנון שהוביל להצפה. מזווית אחרת: בפסיקה נקבע כי מים עשויים להיחשב "דבר נמלט" לפיכך הסעיף עשוי לחול על נזק שמקורו בהצפה (ראו: רע"א 3716/09 ג'אנה תעשיות ומשקאות בע"מ נ' מאזן עואד מסחר כללי בע"מ (פורסם בנבו, 21.9.2009)), אולם במקרה הנוכחי לא ניתן להחיל את חזקת ההתרשלות מן הסיבה הפשוטה שהתובע לא הוכיחו כי "נמלט דבר" מהמערכות עליהן מופקד התאגיד. 

16. במצב דברים זה מתבקשת מאליה המסקנה כי דין התביעה נגד התאגיד להידחות.


התביעה נגד המועצה

17. העילה המרכזית שהתובעים מבססים עליה את תביעתם היא עוולת הרשלנות שקבועה בסעיף 35 לפקודת הנזיקין. העוולה מחייבת הוכחה של ארבעה יסודות מצטברים: קיומה של חובת זהירות של המזיק כלפי הניזוק: חובת זהירות מושגית וחובת זהירות קונקרטית; התרשלות – קרי, הפרה של חובת הזהירות שהייתה מוטלת על המזיק; קיומו של נזק, וקיומו של קשר סיבתי (עובדתי ומשפטי) בין ההתרשלות לבין הנזק שנגרם לניזוק (ראו: ע"א 145/80 ועקנין נ' המועצה המקומית, בית שמש, פ"ד לז(1) 119, 122 (1982)).

18. לא יכולה להיות מחלוקת לגבי קיומה של חובת זהירות מושגית בין רשות מקומית לבין הבעלים והמחזיק של מקרקעין שמצויים בתחומיה, לגבי נזקים שנגרמים כתוצאה מכשלים בתפקוד מערכת הניקוז או כתוצאה מליקויים בכבישים שמצויים בתחומיה. חובה זו נגזרת בין היתר מהסמכויות הבלעדיות הנתונות בידי הרשות המקומית (ראו צו המועצות המקומיות, התשי"א-1950 ולגבי עיריות –פקודת העיריות [נוסח חדש]), סעיפים 248-235א); השליטה הבלעדית על תחומים אלו כמו גם הידע הקשור לנושאים אלו שמצוי אצל הרשות המקומית (ראו: ע"א 2906/01 עירית חיפה נ' מנורה חברה לביטוח בע"מ, פסקה 27 (פורסם בנבו, 25.5.2006)).

19. עיקר השאלות שיש לדון בהן במקרה זה הן חובת הזהירות הקונקרטית, הפרתה של החובה וכן שאלת הקשר הסיבתי בין ההפרה לבין הנזק. הקושי העיקרי שניצב בפני התובעים הוא העדר תשתית ראייתית מספקת שעל בסיסה ניתן לקבוע כי קיימת חובת זהירות קונקרטית. אף אם התובעים היו צולחים משוכה זו, דלות הראיות והעדר תשתית ראויה מציבים בפניהם משוכות גבוהות שאינן מאפשרות להם לצלוח את הרף הנדרש כדי לשכנע כי הופרה חובת הזהירות. קושי זה הולך ומתעצם בדיון בקשר הסיבתי – בעיקר המשפטי –  הנדרש בין החובה לבין הנזק שנגרם. 

20. כידוע, חובת הזהירות נבחנת לפי מבחן הצפיות (ע"א 3573/15 פלוני נ' יפים פרידמן ובניו בע"מ, פסקה 13 (פורסם בנבו, 4.6.2017); ע"א 243/83 עיריית ירושלים נ' גורדון, פ"ד לט(1), 113 (1985); ע"א 915/91 מדינת ישראל נ' לוי, פ"ד מח(3) 45 (1994)). מבחן הצפיות משמש גם לצורך קביעת הקשר הסיבתי המשפטי בעוולת הרשלנות, זאת משום ש"הגדרת תנאי האחריות מתייחסת במישרין גם אל תהליך בגרימה הקושר את האשם לנזק" (ישראל גלעד "הסיבתיות במשפט הנזיקין הישראלי – בחינה מחודשת" משפטים יד 15, 29 (1984) (להלן: גלעד); ראו גם: ע"א 4486/11 פלוני נ' שירותי בריאות כללית, פ"ד סו(2) 682, פסקה 10 לפסק הדין (2013)). נוכח העובדה כי השיקולים לבחינת החובה (ומכאן גם הפרתה – שהרי ההפרה היא תמונה הראי של החובה) דומים לשיקולים הנוגעים לבחינת הקשר הסיבתי – ושניהם מתמקדים במבחן הצפיות – הדיון בתשתית הראייתית (ליתר דיוק בהעדרה) ייעשה בכריכה אחת ביחס לשני מישורי האחריות, אלא אם הקשר הדברים יחייב אבחנה, או אז הדברים יצוינו במפורש.

21. בבסיס תביעת התובעים, הטענה כי לפני אירוע ההצפה, המועצה החלה בעבודות פיתוח של כביש במסגרתן הניחה שכבת כורכר, אך הותירה את הכביש מבלי לעבדו במצע אספלט. ניתן לתמצת את הילוכם של התובעים כך: המועצה ביצעה עבודות בשנת 2016 לפני ההצפה -> ירדו גשמים -> נגרמה הצפה = המועצה אחראית (סיכומי התובעים בעמ' 11 ש' 27-22, ש'  30-28).  הילוך זה לא מגובה בראיות והוא מותיר חלל ראייתי שמקשה על דיון בשאלות החובה, הפרתה ושאלת הקשר הסיבתי.

22. ראיות התובעים לעניין האחריות (להבדיל משאלת הנזק) מתמצות בעדותו של תובע 2. הראיות שתובע 2 הציג בעדותו התמצו בתיאור כללי של אירוע ההצפה, מבלי שיונחו ראיות מספקות לעניין תהליך הגרימה של הנזק וסיבותיו ומבלי שתונח תמונה כוללת לגבי אותן עבודות שנטען שבוצעו בקרבת מקום. אין חולק כי תובע 2 אינו בקיא בעניינים מקצועיים הקשורים לעבודות סלילה או ניקוז והוא אכן מעיד על עצמו כמי שאינו מבין בעניינים אלו (עמ' 17 סיפא). הקושי מתחדד מקום בו התובעים לא הגישו חוות דעת של איש מקצוע, הן בנוגע לתהליך ולמערכות שהיו מעורבות בהצפה והן כדי להוכיח כי המחדלים הנטענים של הרשות מגבשים חובת זהירות קונקרטית, או כי המועצה הפרה חובות אלו. ובהינתן אלו – כי התובעים לא הוכיחו כי קיים קשר סיבתי. יודגש כי חוות הדעת שהגישו התובעים לא התייחסה לשאלת האחריות אלא רק לעניין הנזק. כפי שנבהיר בהמשך, גם הראיות שהונחו על ידי התאגיד, שהתובעים מנסים למצוא בהם מזור לחלל הראייתי שהותירו ראיותיהם, אין בהן כדי לסייע. ויודגש, אין ללמוד מהאמור כי לעולם לא יהיה ניתן להוכיח אחריות במקרים דומים ללא חוות דעת מקצועית, אלא שהדברים נאמרים על רקע המחלוקת הקונקרטית והנסיבות הקשורות בהכרעה בתיק זה.

23. התוצאה היא שתהליך הגרימה של ההצפה והמנגנון שהביא להצפה נותר לוט בערפל. כבר מתצהיר תובע 2 לא ברור ממה נגרמה ההצפה. מצד אחד הוא טוען כי לאחר ירידת הגשמים האזור בו נמצא בית העסק הוצף במים שחדרו אל תוך בית העסק (סע' 16 לתצהיר), ומצד שני כי הגשמים שסחפו עמם כורכר, חצץ ובוץ גרמו לסתימת פתחי בורות הניקוז שחדלו לפעול, מה שהביא לחדירת כמויות גדולות של מים מזוהמים לתוך בית העסק (סע' 16). ייתכן ושני התשריטים אינם מוציאים אחד את השני וייתכן ששני הגורמים הביאו לתוצאה (מה שיכול לבסס קשר סיבתי עובדתי אך בוודאי לא קשר סיבתי משפטי שבחינתו מורכבות יותר (גלעד, עמ' 19-17)). אך כדי לדון בסוגיות שמעוררות שאלת ההתרשלות והקשר הסיבתי, יש צורך לקבוע האם הכשל הוא מסתימת מערכת הניקוז או מסחף שגרם להצפת בית העסק. בעדותו של התובע 2 בבית המשפט הוצג גורם נוסף שהיה מעורב כביכול בתהליך הגרימה מה שערפל עוד יותר את התמונה. התובע 2 ציין כי "יש בחוץ מפרדי שמן והוא נסתם וכל המים חזרו" (עמ' 14, ש' 1, ש' 21). מדברי התובע 2 מסתבר כי מפריד השמן ששייך לבית העסק מותקן בכביש (ראו תמונה נ/4, עמ' 14, ש' 21). אך פרטים נוספים לגביו, כגון מי הטמין אותו בכביש, האם התקנתו הייתה באופן ראוי, אם קיים אישור להתקנתו, לאיזו מערכת הוא מחובר ומה הקשר בינו לבין מערכת הניקוז שנסתמה על פי הנטען – כל אלו לא התבררו.

24. התובעים לא הציגו חוות דעת מטעמם בנושאים המקצועיים שעומדים בבסיס טענותיהם, ובמהלך הסיכומים ניסו להיבנות מחוות דעת שהגיש התאגיד, במסגרת מאמציו להסיט את התביעה אל עבר המועצה בטענה כי מערכת הביוב לא קשורה להצפה (ראו נ/8). אולם גם חוות דעת זו לא מוסיפה בהירות ובפרט לגבי – סיבת ההצפה. ראשית, המומחה מציין בחוות דעתו כי לא נכח בזמן ההצפה ולא ראה את נסיבותיה ועל כן הוא ציין כי ביכולתו לקבוע ממצאים ("עובדות" כלשונו) בנושאים אלו (סע' 5 לחוות הדעת). חרף זאת מצא המומחה לציין מספר ממצאים שהתבססו לדבריו בין היתר על דברי תובע 3 שנאמרו לו. בממצאים אלו לא הוזכרה סתימה במערכת הניקוז או במפריד השמן. המסקנה הייתה כי ההצפה נגרמה מזרימה חזקה של מים שסחבה לכלוך ומצע שהתקלף מעל פני הכביש שחדרו אל בית העסק, בשל מיקומו בנקודת שפל בכביש ואף במפלס נמוך מתחת לפני הכביש. אם ניצמד לתיאור זה, נשאלת השאלה – כיצד לנוכח דלות זו ניתן לקבוע כי המועצה חבה חובת זהירות (וכי זו הופרה) מקום שלפני ביצוע הכורכר הכביש היה כביש עפר? במבט כללי יותר, אין בפנינו תשתית עובדתית שניתן להשתית עליה מסקנות מהימנות באשר למנגנון ולתהליך שהוליד את התרחשות ההצפה, האם היה כשל ומה בדיוק הכשל שגרם להצפה. גם תצהירו של העד מטעם התאגיד שעסק בשאיבה בעקבות ההצפה, אין בו כדי למלא את החוסר בראיות. אמנם העד ציין כי על בסיס "ניסיונו המקצועי" וממה שעיניו ראו כי היה ברור שמדובר בהצפת מים שגרמה לסתימת מערכת הניקוז (סע' 4 לתצהיר נ/7), אולם לא ניתן לסמוך על סברתו של העד, משלא הובררו כישוריו המקצועיים ומידת ניסיונו המעשי באירועים מסוג זה. חשוב מכך – התיאורים של תובע 2 ועדי התאגיד לוקים בריאה נקודתית כאילו בית העסק והכביש מנותקים מסביבתם.

25. התובעים לא חולקים על כך שלפני הנחת כורכר, הכביש שמצוי בסמוך לבית העסק היה כביש עפר. בשנת 2016 בוצעו עבודות בכביש וכך הפך מדרך עפר לכביש מכוסה מצע כורכר. לגישת התובעים, התרשלות המועצה מתבטאת בכך שהעבודה לא הושלמה ולא בוצע ריבוד אספלט בכביש. על בסיס טיעון ערטילאי ולא מבוסס מבחינת ראייתית, מבקשים התובעים לקבוע כי קיימת חובת זהירות קונקרטית במצב בו רשות מקומית שיפרה את מצב הכביש מכביש עפר לכביש כורכר וכי אי ביצוע שכבת אספלט היה בו משום התרשלות. בניגוד לנטען על ידי התובעים לא ניתן לקבוע כי "מועצה סבירה צריכה לצפות שהנחת כורכר עלולה לגרום להצפה" על בסיס הנתונים החלקיים שהוצגו. זאת ועוד, בהינתן העובדה כי המועצה ביצעה את העבודות נשאלות שתי שאלות: הראשונה, כיצד עיבוד הכביש על ידי מצע כורכר יצר סיכון מוגבר לעומת כביש עפר; והשנייה, כיצד ביצוע כביש אספלט היה מונע את הצפת בית העסק. אשר לשאלה השנייה, הדעת נותנת כי הגשמים ירדו בשטח נרחב ולא רק בכביש הכורכר, לכן מקור הסחף עשוי להיות אזורים אחרים ולא בהכרח הכביש (כך למשל מזכיר תובע 2 בעדותו מפעל שיש סמוך שעשוי להיות מקור לאבנים שהמים סחפו, עמ' 17, ש' 4 וראו גם נ/5). תהיה זו אפוא בחינה נקודתית, לא ממצה ולא מדויקת להתייחס לקטע הכביש המדובר במנותק מהסביבה ותוך התעלמות מתנאי הסביבה, הטופוגרפיה של המקום, כיוון זרימת המים, הסביבה הגאוגרפית, הסדרי הניקוז הכוללים וכיוצא באלה נתונים שעשויים להאיר את התמונה מבחינת תהליכי הגרימה.

26. זאת ועוד, ייתכן ועקרונית ניתן להכיר בחובה קונקרטית ובהפרת חובה, מקום שהרשות המקומית החלה לבצע עבודות ואלו הופסקו ולא הושלמו, גם אם במצב הנוכחי יש שיפור לעומת המצב הקודם (בבחינת עדיף לא לבצע כלום מאשר לעשות "חצי עבודה"). אך לצורך מסקנה זו, יש להוכיח, מה היה המצב הקודם, מה תוכנן לבצע, ומדוע הפסקת העבודות הרעה את המצב לעומת המצב שהיה קודם. עובדות אלו נחוצות בין היתר כדי לעמוד על שיקולי מדיניות שעשויים להשפיע על בחינת החובה והקשר הסיבתי ((גיא שני ואמיר שמואלי "משרתם של שני אדונים? מבחן הצפיות בעוולת הרשלנות" עיוני משפט לד 141, 142 (2011)). שיקולי המדיניות עשויים להצריך הידרשות לסיבות שהובילו להפסקת ביצוע העבודות.  

27. לחוסר בתשתית הראייתית מצטרפים מספר נתונים עובדתיים ונורמטיביים שמערימים קשיים נוספים בפני התובעים, הן במישור קביעת החובה והן במישור הקשר הסיבתי המשפטי. 

ראשית, מיקומו הפיזי של בית העסק. אין חולק כי בית העסק מצוי בנקודת שפל ביחס לסביבה. לא זו אף זו, בית העסק עצמו מצוי מתחת לפני הכביש ורצפתו נמוכה בכ-70 ס"מ ממפלס הכביש (נ/8 סע' 4).

שנית, למבנה בו מצוי בית העסק אין היתר בניה (התובע 2 לא חולק על כך, ראו עמ' 15, ש' 2), הטענה כי המדובר במבנה ישן שנבנה בשנות השמונים (עמ' 15 ש' 2-1; ת/9), אין בה כדי לגרוע מהעובדה כי למבנה אין היתר בניה ולהשלכות שיכולות לנבוע מכך על עיצובה של חובת הזהירות ואף על שאלת הקשר הסיבתי המשפטי. חמור מכך, מתצהירו של מהנדס המועצה עולה כי מבדיקה שערך במשרדי הוועדה לתכנון ולבניה עולה, כי המבנה בו מצוי העסק נבנה בתוך כביש מתוכנן ללא היתר (ת/6 סע' 5; כן ראו צילומי אוויר שצורפו לתצהירו המראים את גלישת המבנה לתוך הכביש – נספח 2 לתצהיר). בעדותו של מהנדס המועצה בבית המשפט הובהר כי על פי תכנית המתאר רוחב הכביש שעובר בסמוך למבנה הוא 13 מטרים, אך בפועל רוחב הכביש  לא יותר מ-3 מטרים (עמ' 24 ש' 15-13, ש' 28-27). 

שלישית, העובדה כי לבית העסק אין רישיון עסק כדין לפי חוק רישוי עסקים, התשכ"ח-1968 (עדות תובע 2 בעמ' 15 ש' 7-6 וכן סיכומי התובעים בעמ' 12 ש' 23). גם אם אצא מתוך נקודת מוצא כי קיים חוסר סדר בהליכי רישוי העסקים ברשות המקומית הרלוונטית וקיימת תת אכיפה, אין בכך כדי להוציא שיקול זה ממכלול השיקולים שיש לשקול. כמו כן, גם אם טענת התובעים בסיכומיהם "לפיה לאחוז ניכר בעסקים במדינה אין רישיון עסק" משקפת את המצב השורר ולו באופן חלקי, אין להתעלם מהעדרו של רישיון עסק (ראו: רע"פ 4384/13 מדינת ישראל נ' מיאו והאו בע"מ, פסקאות 16-17 (פורסם בנבו, 3.3.2014)). גם אם קיימים קשיים למתן היתר לרישוי עסק, את הדגש יש לשים על תהליך מתן רישיון עסק בו עשויים להיות מעורבים מספר גורמים "מאשרים" כל אחד לפי תחום מומחיותו: רשות כיבוי אש, רשויות התכנון והבניה, ומשרד הבריאות. גם בהינתן העובדה כי התובעים הציגו "רישיון יצרן" שניתן לפי צו הפיקוח על מצרכים ושירותים (הסחר במזון ייצור והחסנתו), התשכ"א-1960, אין די.  צו זה עוסק בענייני תברואה ואין בו מענה להיבטים נוספים של ניהול העסק, כגון דרישות עליהן מופקדות רשויות התכנון והבניה ורשויות ההצלה וכיבוי אש. 

28. הנה אפוא בכל אחת מן התחנות השונות בהן אמורה לעבור עוולת הרשלנות, נתגלה כי התובעים כשלו בהנחת תשתית ראייתית שמאפשרת קבלת טענותיהם ונותרו חללים ראייתיים שאינם מאפשרים קבלת התביעה. מכאן המסקנה כי התובעים לא הרימו את הנטל להוכיח את תביעתם.  

29. כמו בטענות המופנות כלפי התאגיד, גם בטענות המופנות כלפי המועצה סעיף 38 לפקודת הנזיקין לא יכול לסייע לתובעים. נשוב ונזכיר כי על פי סעיף 38 לפקודת הנזיקין: "בתובענה שהוגשה על נזק והוכח בה שהנזק נגרם על ידי דבר מסוכן, למעט אש או חיה, או על ידי שנמלט דבר העלול לגרום נזק בהימלטו, וכי הנתבע היה בעלו של הדבר או ממונה עליו או תופש הנכס שמתוכו נמלט הדבר – על הנתבע הראיה שלא היתה לגבי הדבר המסוכן או הנמלט התרשלות שיחוב עליה". באופן עקרוני נקבע כי מים הם "דבר נמלט" ולפיכך הסעיף עשוי לחול על נזקי הצפה (ע"א 302/67 חברת מפ"י בע"מ נ' משק אשר אשכנזי ושות', פ"ד כב (1) 211 (1968); רע"א 3716/09 ג'אנה תעשיות והשקעות בע"מ נ' מאזן עואד מסחר כללי בע"מ (פורסם בנבו, 21.9.2009)). ברם, ביישום קונקרטי למקרה שלפנינו, על בסיס הראיות שהונחו לפניי ואשר החסרים שבהם פורטו בהרחבה, לא ניתן לקבוע כי המועצה הייתה "בעלו של הדבר או ממונה עליו או תופש הנכס שמתוכו נמלט הדבר". אין צורך לומר כי נטל השכנוע לגבי תחולת התנאים של סעיף 38 מוטלים על התובעים (ע"א 1071/96 עיזבון המנוח אמין פואד אלעבד נאצר נ' מדינת ישראל, פ"ד ס(4) 337, פסקה 13 (2006)). במילים אחרות, החוסר הראייתי שאופף את המקרה לא פסח גם על הוכחת תנאי סעיף 38 ולא ניתן לקבוע כי התקיימו התנאים המקדמיים שמאפשרים החלתו של סעיף 38 על המקרה הנדון (השוו: ת"א (מחוזי חיפה) 732/01 לוי נ' חיפה כימיקלים בע"מ, עמ' 89-88, 95 (פורסם בנבו, 3.11.2013)). ודוק: בניגוד למקרים שנדונו בפסיקה, אין המדובר כאן במקרה בו מקור ההצפה הוא במערכת הניקוז, אלא כנטען על ידי התובעים ההצפה נגרמה כתוצאה ממי גשמים שגרמו לסחף שלא ברור על איזה שטחים חלש, ופרטיו כמו גם מנגנון ההצפה נותרו לוט בערפל (השוו: ת"א (שלום קריות) 59987-06-13 סרחאן נ' מועצה מקומית מג'דאלכרום (פורסם בנבו, 26.3.2017)). מסקנתי כי התובע לא הוכיח את התנאים המוקדמים לתחולת סעיף 38 מייתרת את הדיון בשאלה אם סעיף 38 יכול לשרת את התובע במקרה של עמימות עובדתית בשאלת הקשר הסיבתי ולא רק בשאלת ההתרשלות (ראו: ע"א 2303/11 מדינת ישראל - משרד הביטחון נ' עואודה (פורסם בנבו, 24.6.2014); ע"א 3518/16 פוגל נ' עירית טבריה (פורסם בנבו, 25.10.2018)). 
 
30. נוכח קביעותיי במישור האחריות, מתייתר הדיון בשאלת הנזק. עם זאת, בבחינת למעלה מהצריך אציין כי מספר קשיים נמצאו גם בהוכחת גובה הנזק. מומחה התובעים העריך את עלות הבשר באופן שלא מתיישב עקרון השבת המצב לקדמותו. במה דברים אמורים? במקום שהמומחה יבקש מהתובעים להציג בפניו מסמכים לגבי עלות רכישת הבשר, שמן הסתם מצויים בידיהם, הוא פעל באופן שונה, לדבריו הוא בירר מה עלות הבשר בשוק. גם זאת אף מבלי להציג תיעוד מתאים להצעות המחיר שנתקבלו (עמ' 20, ש' 20-19, ש' 33-32). כמו כן, לחלק מן ההוצאות שנגרמו לא צורף תימוכין, כך למשל ההוצאה בגין הניקיון והשטיפה. לשם שלמות התמונה אינני מקבל את טענת הנתבעות כי לא נגרם נזק כלל וכי המדובר בבשר אשר הוצא לגביו צו השמדה על ידי משרד הבריאות מטעמים בריאותיים ללא קשר באירוע ההצפה, והתובעים ניצלו את ההצפה כדי לייחס את נזקם להצפה (עמ' 18 ש' 37-34; עמ' 25 ש' 31, ש' 36-35). תימוכין לטענת התובעים ניתן למצוא בצו השמדה שניתן על ידי וטרינר ביום 2.12.2016 (צורף לחוות דעת מומחה התובעים ת/3 עמ' 8, וכן בת/5), ואינני מתעלם מהעובדה כי לצו זה הוסף בהמשך הכיתוב "כתוצאה מהצפות מי ניקוז ובוץ שיטפונות" (ראו נ/3) וכי הוטרינר מועסק על ידי התובעים. 

התוצאה

31. התוצאה מכל האמור, שדין התביעה להידחות, הן נגד התאגיד והן נגד המועצה. בבואי לשקול את שאלת ההוצאות שמתי לנגד עיני את השיקולים הבאים: תוצאת פסק הדין והקביעות שבאות בגדרו; מספר הישיבות שהתקיימו בתיק; העובדה כי נשמעו ראיות הצדדים בישיבה אחת ולאחר מכן סיכמו הצדדים את טענותיהם בעל פה; הצדדים הגישו תצהירים ומטעם התאגיד הוגשה חוות, אם כי הצדדים וויתרו על חקירת עדי התאגיד והמומחה מטעמו; ההתנהלות הדיונית של התובעים שהתבטאה בהגשת שתי בקשות לתיקון כתב התביעה, אשר שקידה ראויה כבר בשלה הגשת התביעה הייתה החוסכת את הגשתן. 

32. אשר על כן, אני מחליט לדחות את התביעה נגד הנתבעות. התובעים ישלמו לכל אחת מהנתבעות שכ"ט עו"ד בסכום כולל של 7,500 ₪ וכן הוצאות כלהלן: לנתבעת 1 –  1,000 ₪, ולנתבעת 2 – 5,000 ₪. הסכומים ישולמו תוך 30 ימים מהיום, שאם לא כן, יישאו הפרשי הצמדה וריבית ממועד מתן פסק הדין ועד התשלום המלא בפועל.

המזכירות תשלח את פסק הדין לצדדים.

ניתנה היום, י' סיוון תש"פ, 02 יוני 2020, בהעדר הצדדים.

